b'\n_START_ARTICLE_\nSavinijus Katauskas (1936)\n_START_PARAGRAPH_\nSavinijus Katauskas (g. 1936 m. kovo 2 d. Klaip\xc4\x97doje) \xe2\x80\x93 Lietuvos teisininkas, advokatas, grafikas, dailininkas ekslibristas, rankininkas.\n_START_SECTION_\nBiografija\n_START_PARAGRAPH_\nT\xc4\x97vas \xe2\x80\x93 Albertas Katauskas (1910\xe2\x80\x931978). Motina \xe2\x80\x93 Algelija Gilyt\xc4\x97-Katauskien\xc4\x97 (1916\xe2\x80\x931978). Per Pirm\xc4\x85j\xc4\xaf pasaulin\xc4\xaf kar\xc4\x85 t\xc4\x97vai pasitrauk\xc4\x97 \xc4\xaf Rusij\xc4\x85. Gr\xc4\xaf\xc5\xbe\xc4\x99 i\xc5\xa1 Rusijos, nuo 1920 m. gyveno Klaip\xc4\x97dos kra\xc5\xa1te. 1939 m. hitlerinei Vokietijai okupavus Klaip\xc4\x97dos kra\xc5\xa1t\xc4\x85, \xc5\xa1eima persik\xc4\x97l\xc4\x97 gyventi \xc4\xaf \xc5\xa0iaulius. Nuo 1943 m. Savinijus lank\xc4\x97 mokykl\xc4\x85. T\xc4\x97vas buvo \xc5\xa0iauli\xc5\xb3 fabriko \xe2\x80\x9eVerpstas\xe2\x80\x9c vyriausiasis mechanikas. 1945 m. d\xc4\x97l antisovietini\xc5\xb3 pa\xc5\xbei\xc5\xabr\xc5\xb3 ir \xc4\xafsitikinim\xc5\xb3 sovietin\xc4\x97s vald\xc5\xbeios suimtas. \xc5\xa0eima, vengdama persekiojimo, gr\xc4\xaf\xc5\xbeo \xc4\xaf Klaip\xc4\x97d\xc4\x85._NEWLINE_1955 m. baig\xc4\x97 Klaip\xc4\x97dos Kristijono Donelai\xc4\x8dio vidurin\xc4\x99 mokykl\xc4\x85, prad\xc4\x97jo teis\xc4\x97s studijas Vilniaus universiteto (VU) Teis\xc4\x97s fakultete, kur\xc4\xaf baig\xc4\x97 1962 m. Studij\xc5\xb3 metais prad\xc4\x97jo aktyviai sportuoti. Lietuvos rankinio \xc4\x8dempionas (1956\xe2\x80\x931961 m.), Lietuvos rankinio rinktin\xc4\x97s, Lietuvos krep\xc5\xa1inio veteran\xc5\xb3 rinktin\xc4\x97s narys (1997 m.). 1997 m. liepos 27 d.\xe2\x80\x93rugpj\xc5\xab\xc4\x8dio 3 d. su Lietuvos krep\xc5\xa1inio rinktine dalyvavo Helsinkyje (Suomija) vykusiose ketvirtosiose Pasaulio veteran\xc5\xb3 krep\xc5\xa1inio pirmenyb\xc4\x97se._NEWLINE_Nuo 1962 m. Vilniaus gel\xc5\xbebetonini\xc5\xb3 konstrukcij\xc5\xb3 gamyklos, nuo 1963 m. Vilniaus modeli\xc5\xb3 nam\xc5\xb3 juriskonsultas, 1965\xe2\x80\x931970 m. dirbo Lietuvos TSR finans\xc5\xb3 ministerijos vyriausiasis juriskonsultas, 1970-1971 m. Vyriausiosios tiekimo valdybos vyriausiasis juriskonsultas arbitras. 1971\xe2\x80\x931972 m. savaitra\xc5\xa1\xc4\x8dio \xe2\x80\x9eGimtasis kra\xc5\xa1tas\xe2\x80\x9c dailininkas, techninis redaktorius. 1972 m. Lietuvos advokat\xc5\xabros sta\xc5\xbeuotojas. Nuo 1973 m. advokatas Druskininkuose, 1974-1980 m. Var\xc4\x97noje, 1980-1990 m. Vilniaus m. 1-osios juridin\xc4\x97s konsultacijos advokatas. 1991 m. advokato Savinijaus Katausko kontoros steig\xc4\x97jas ir iki 2004 m. baland\xc5\xbeio 28 d. jos advokatas, seni\xc5\xabnas (vadovas), nuo 2004 m. baland\xc5\xbeio 29 d. \xe2\x80\x9eS. Katauskas, Katauskait\xc4\x97s ir partneriai\xe2\x80\x9c advokat\xc5\xb3 kontoros advokatas._NEWLINE_2002 m. buvo i\xc5\xa1rinktas \xc4\xaf Lietuvos krik\xc5\xa1\xc4\x8dioni\xc5\xb3 demokrat\xc5\xb3 Vilniaus miesto taryb\xc4\x85. 2004 m. kandidatas \xc4\xaf Europos Parlament\xc4\x85 (i\xc5\xa1k\xc4\x97l\xc4\x97 Krik\xc5\xa1\xc4\x8dioni\xc5\xb3 konservatori\xc5\xb3 socialin\xc4\x97 s\xc4\x85junga)._NEWLINE_Nuo 1973 m. Lietuvos advokat\xc5\xb3 kolegijos narys. Nuo 1989 m. yra Lietuvos Raudonojo Kry\xc5\xbeiaus draugijos valdybos (anks\xc4\x8diau \xe2\x80\x93 LRKD centro komiteto ir tarybos) narys. 1999 m. baland\xc5\xbeio 15 d. vienas i\xc5\xa1 Vilniaus advokat\xc5\xb3 klubo k\xc5\xabr\xc4\x97j\xc5\xb3 (kiti \xe2\x80\x93 Vytautas Zabiela, Algimantas Dziegoraitis ir kt.)._NEWLINE_Ekslibris\xc5\xb3, plakat\xc5\xb3, medali\xc5\xb3, \xc5\xbeenkleli\xc5\xb3 sportine tematika, atviruk\xc5\xb3, \xc4\xafvairi\xc5\xb3 iliustracij\xc5\xb3 autorius. 1999 m. Lietuvos advokat\xc5\xabros emblemos, simboli\xc5\xb3, v\xc4\x97liavos, gairel\xc4\x97s ir \xc5\xbeenkl\xc5\xb3 (ant advokat\xc5\xb3 mantijos ne\xc5\xa1iojamo skiriamojo \xc5\xbeenklo ir \xc5\xbeenkliuko) autorius. \xc5\xbdenklai patvirtinti Lietuvos advokat\xc5\xb3 suva\xc5\xbeiavime, juos gali ne\xc5\xa1ioti kiekvienas Lietuvos advokatas (toki\xc5\xb3 skiriam\xc5\xb3j\xc5\xb3 \xc5\xbeenkl\xc5\xb3 neturi daugelio pasaulio valstybi\xc5\xb3 advokatai). Personalin\xc4\x97s darb\xc5\xb3 parodos 1967\xe2\x80\x931986 m. surengtos Lietuvoje (Vilnius, Kaunas, Klaip\xc4\x97da, \xc5\xa0iauliai, Pakruojis, Panev\xc4\x97\xc5\xbeys, Palanga, Tel\xc5\xa1iai) ir u\xc5\xbesienyje \xe2\x80\x93 Rusijoje (Maskva), Ukrainoje Kijevas), Estijoje Talinas, Azerbaid\xc5\xbeane (Baku), Lenkijoje (Krokuva, Katovicai, Var\xc5\xa1uva, Gdanskas, Vokietijoje (Erfurtas), Joensu. Darbai eksponuoti \xc4\x8cekijoje, Lenkijoje, Vengrijoje, Belgijoje, Danijoje, Olandijoje, Italijoje, Jugoslavijoje, Pranc\xc5\xabzijoje, JAV, Suomijoje, Vokietijoje ir kitose \xc5\xa1alyse. Ekslibrisais peln\xc4\x97 tarptautin\xc4\xaf pripa\xc5\xbeinim\xc4\x85. Respublikinio konkurso Lietuvos 1971 m. spartakiados emblemai sukurti laim\xc4\x97tojas. 1975 m. apdovanotas Malborko (Lenkija) ekslibris\xc5\xb3 bienal\xc4\x97s sidabro medaliu. Teisininkui J. Petr\xc4\x97nui sukurtas knygos \xc5\xbeenklas 1988 m. Pasaulio lietuvi\xc5\xb3 dailinink\xc5\xb3 ekslibris\xc5\xb3 parodoje Adelaid\xc4\x97je (Australija) peln\xc4\x97 1-\xc4\x85j\xc4\x85 premij\xc4\x85. Tarptautiniame ekslibris\xc5\xb3 konkurse-parodoje \xe2\x80\x9eEx libris. Lietuvos vardo pamin\xc4\x97jimo t\xc5\xabkstantmetis" (2009 m. liepos 3 d.-2009 rugpj\xc5\xab\xc4\x8dio 17 d.) apdovanotas paskatinamuoju prizu._NEWLINE_\xc5\xbdmona Nijol\xc4\x97 Katauskien\xc4\x97, vokie\xc4\x8di\xc5\xb3 kalbos specialist\xc4\x97, advokat\xc5\xb3 kontoros referent\xc4\x97 vert\xc4\x97ja. S\xc5\xabnus Darius Katauskas (g. 1965 m.), dukros Saul\xc4\x97 Katauskait\xc4\x97 (g. 1969 m.) ir Egl\xc4\x97 Katauskait\xc4\x97-Petronien\xc4\x97 (g. 1974 m.) \xe2\x80\x93 VU Teis\xc4\x97s fakulteto absolventai (Darius \xe2\x80\x93 dar ir Frankfurto universiteto, LL.M. studij\xc5\xb3), \xe2\x80\x9eS. Katauskas, Katauskait\xc4\x97s ir partneriai\xe2\x80\x9c kontoros advokatai (Vilnius)._NEWLINE_Moka angl\xc5\xb3, rus\xc5\xb3 kalbas.\n_START_SECTION_\nK\xc5\xabrybin\xc4\x97 veikla\n_START_PARAGRAPH_\nPie\xc5\xa1ti prad\xc4\x97jo besimokydamas mokykloje. Daile Rimtai susidom\xc4\x97jo 1960 m. (studij\xc5\xb3 VU metu). Mokytojas grafikas Antanas Kmieliauskas. 1962 m. vienoje Vilniaus galerij\xc5\xb3 surengtoje parodoje buvo eksponuoti ir S. Katausko pie\xc5\xa1iniai. Parodoje lank\xc4\x99sis A. Kmieliauskas atkreip\xc4\x97 d\xc4\x97mes\xc4\xaf \xc4\xaf Savinijaus darbus, pakviet\xc4\x97 mokytis vakarin\xc4\x97je dail\xc4\x97s mokykloje (joje tuo metu d\xc4\x97st\xc4\x97 Vilniaus dail\xc4\x97s instituto d\xc4\x97stytojai, kiti menininkai). S. Katauskas mok\xc4\x97si pie\xc5\xa1imo, grafikos technikos. Kmieliausko paskatintas, prad\xc4\x97jo kurti ekslibrisus. Diplominis darbas tema \xe2\x80\x93 \xe2\x80\x9eSportininkai lankininkai\xe2\x80\x9c._NEWLINE_Nuo 1964 m. suk\xc5\xabr\xc4\x97 per 400 ekslibris\xc5\xb3 (knygos \xc5\xbeenklus). Vieni pirm\xc5\xb3j\xc5\xb3 ekslibris\xc5\xb3 skirti kolegoms A. \xc5\xa0v\xc4\x97g\xc5\xbedai, L. Rugiui, kiek v\xc4\x97liau teisininkams kaip Valerijonas \xc5\xa0adreika (1938\xe2\x80\x931991), V. Urbonavi\xc4\x8dius, Stasys Sta\xc4\x8diokas, P. Kudaba, prof. Pranas K\xc5\xabris, advokatams (kaip G. Fi\xc5\xa1as, \xc4\x8c. Gorinas, \xc4\x8ceslovas Okin\xc4\x8dicas, Jonas Nekra\xc5\xa1ius, K\xc4\x99stutis Lipeika), Vytautas Andriulis, K\xc4\x99stutis Lapinskas, V. Noreika, V. Lomsargis, Z. Bagdonavi\xc4\x8dius, K. Glaveckas ir kitiems (pvz., Antanas Kri\xc5\xa1topaitis). Nema\xc5\xbeai ekslibris\xc5\xb3 suk\xc5\xabr\xc4\x97 kurso draugams, kolegoms, \xc4\xafvairiems \xc5\xbeinomiems Lietuvos teisininkams. Lakoni\xc5\xa1ka kompozicija ir meistri\xc5\xa1ku pie\xc5\xa1iniu i\xc5\xa1siskiria ekslibrisai teisininkams A. Mar\xc4\x8diulioniui, S. Sta\xc4\x8diokui, advokatams P. Kudabai, Kazimierui Motiekai, Rimui Andrikiui, V. \xc5\xa0adreikai, J. Petr\xc4\x97nui. Katauskas suk\xc5\xabr\xc4\x97 savit\xc4\x85 teisin\xc4\x97s tematikos ekslibris\xc5\xb3 stili\xc5\xb3, kuriam b\xc5\xabdinga ne tik \xc4\xafprastiniai teis\xc4\x97s simboliai (Temid\xc4\x97, svarstykl\xc4\x97s), bet ir kiti \xc5\xbeenklai, labiau atskleid\xc5\xbeiantys advokat\xc5\xabros prasm\xc4\x99 ir reik\xc5\xa1m\xc4\x99._NEWLINE_Gerai pa\xc5\xbeinotiems kolegoms ekslibrisus k\xc5\xabr\xc4\x97 lengvai, vienu pris\xc4\x97dimu (kurdamas nesijaut\xc4\x97 saistomas joki\xc5\xb3 var\xc5\xbeym\xc5\xb3), v\xc4\x97liau tik patobulindavo kai kurias detales. Ie\xc5\xa1kodamas kompozicini\xc5\xb3 sprendim\xc5\xb3 greta parodini\xc5\xb3 darb\xc5\xb3 suk\xc5\xabr\xc4\x97 daug versij\xc5\xb3, variant\xc5\xb3, kuriuos v\xc4\x97liau (po 20\xe2\x80\x9330 met\xc5\xb3) prad\xc4\x97jo labiau vertinti u\xc5\xbe parodinius variantus. Vienu \xc4\xafkv\xc4\x97pimu sukurti ekslibrisai pasi\xc5\xbeymi pie\xc5\xa1inio vientisumu, netik\xc4\x97ta kompozicija, originalumu. Kai kurie j\xc5\xb3 eksponuoti tarptautin\xc4\x97se parodose, pateko \xc4\xaf muziej\xc5\xb3 ir priva\xc4\x8di\xc5\xb3 kolekcij\xc5\xb3 rinkinius. Simbolius naudojo su \xc5\xa1velniu humoru, rinkosi taiklius \xc4\xafvaizd\xc5\xbeius. Ekslibrisai be sauso oficialumo, b\xc5\xabdingas nuo\xc5\xa1irdumas ir optimizmas, lakoni\xc5\xa1kumas, glaustas vaizdas, skaidri nuotaika, pabr\xc4\x97\xc5\xbeiamas dekoratyvumas. Ekslibrisai lengvo pie\xc5\xa1inio, sodrios, grak\xc5\xa1\xc4\x8dios linijos, puikios fakt\xc5\xabros. Neie\xc5\xa1kota sud\xc4\x97tingo siu\xc5\xbeeto, apsiribota originaliu ornamentu, \xc5\xbeaismingu vaizdiniu elementu, laisva improvizacija. Geriausi ekslibrisai \xe2\x80\x93 J. Bendoriui \xe2\x80\x93 Ex musicis, T. ir V. Barkauskams \xe2\x80\x93 Ex musicis Citta Di Penne, Ex libris Michael Schonfeld, Ex libris Notar\xc5\xb3 r\xc5\xabmai, Ex libris Otto Dietz ir kitus._NEWLINE_I\xc5\xa1siskiria bandymai naudoti kelias spalvas, skirting\xc5\xb3 spalv\xc5\xb3 d\xc4\x97mes, bronzuoti, ie\xc5\xa1koti naujos, vientisos knygos \xc5\xbeenklo kompozicijos (ekslibrisai akip Ex libris Pinocchio Fondazione C. Collodi (1982), Ex libris Z. Biriukas (1983), Ex libris I. U\xc5\xbekurnys (1987), Ex libris Citta Di Pescara D\xe2\x80\x99Anunnzio (1988), Ex libris V. Tun\xc4\x8dikas (1988) ir kiti). Vilniaus architekt\xc5\xabros detal\xc4\x97s ir motyvai \xc4\xafkomponuoti ekslibrisuose Ex libris J. Jurevi\xc4\x8dius (1980), Ex libris A. Povili\xc5\xabnas (1984), Ex libris profesorius P. K\xc5\xabris (1984), Ex libris J. Pilkauskas (1987), Ex libris S. Nork\xc5\xabnas (1988), Ex libris I. Nekro\xc5\xa1ius ir kituose._NEWLINE_S. Katausko ekslibrisus tyr\xc4\x97 dailininkai ekslibris\xc5\xb3 tyrin\xc4\x97tojai Vincas Kisarauskas ir Antanas Gedminas.'